CELEX: 32015R1019
Language: lt
Date: 2015-06-29 00:00:00
Title: 2015 m. birželio 29 d. Komisijos įgyvendinimo reglamentas (ES) 2015/1019, kuriuo iš dalies keičiami Tarybos įgyvendinimo reglamentas (ES) Nr. 1106/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas, ir Tarybos įgyvendinimo reglamentas (ES) Nr. 861/2013, kuriuo tam tikroms importuojamoms Indijos kilmės nerūdijančio plieno vieloms nustatomas galutinis kompensacinis muitas ir galutinai surenkamas laikinasis muitas, taip pat panaikinamas Komisijos įgyvendinimo reglamentas (ES) 2015/49

30.6.2015   
            
            
               LT
            
            
               Europos Sąjungos oficialusis leidinys
            
            
               L 163/18
            
         KOMISIJOS ĮGYVENDINIMO REGLAMENTAS (ES) 2015/1019
   2015 m. birželio 29 d.
   kuriuo iš dalies keičiami Tarybos įgyvendinimo reglamentas (ES) Nr. 1106/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas, ir Tarybos įgyvendinimo reglamentas (ES) Nr. 861/2013, kuriuo tam tikroms importuojamoms Indijos kilmės nerūdijančio plieno vieloms nustatomas galutinis kompensacinis muitas ir galutinai surenkamas laikinasis muitas, taip pat panaikinamas Komisijos įgyvendinimo reglamentas (ES) 2015/49
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas),
   atsižvelgdama į 2013 m. lapkričio 5 d. Tarybos įgyvendinimo reglamentą (ES) Nr. 1106/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas (2), ypač į jo 2 straipsnį,
   kadangi:
   A.   GALIOJANČIOS PRIEMONĖS
   
   
               (1)
            
            
               Įgyvendinimo reglamentu (ES) Nr. 1106/2013 Taryba nustatė galutinį antidempingo muitą į Sąjungą importuojamai Indijos kilmės nerūdijančio plieno vielai (toliau – nagrinėjamasis produktas), kurios sudėtyje:
               
                           —
                        
                        
                           nikelis sudaro ne mažiau kaip 2,5 % masės, išskyrus vielą, kurios sudėtyje esantis nikelis sudaro ne mažiau kaip 28 %, bet ne daugiau kaip 31 % masės, ir kurios sudėtyje esantis chromas sudaro ne mažiau kaip 20 %, bet ne daugiau kaip 22 % masės,
                        
                     
                           —
                        
                        
                           nikelis sudaro mažiau kaip 2,5 % masės, išskyrus vielą, kurios sudėtyje esantis chromas sudaro ne mažiau kaip 13 %, bet ne daugiau kaip 25 % masės, ir kurios sudėtyje esantis aliuminis sudaro ne mažiau kaip 3,5 %, bet ne daugiau kaip 6 % masės,
                        
                     ir kurios KN kodai šiuo metu yra 7223 00 19 ir 7223 00 99.
            
         
               (2)
            
            
               Atliekant tyrimą, po kurio nustatytas galutinis antidempingo muitas, bendradarbiavo daug Indijos eksportuojančių gamintojų. Todėl Europos Komisija (toliau – Komisija) atrinko ištirti tam tikrus Indijos eksportuojančius gamintojus.
            
         
               (3)
            
            
               Atrinktų bendrovių importuojamam nagrinėjamajam produktui Taryba nustatė 0–12,5 % individualią muito normą, o neatrinktų bendradarbiaujančių bendrovių importuojamam nagrinėjamajam produktui – 5 % svertinę vidutinę muito normą.
            
         
               (4)
            
            
               Taryba taip pat nustatė 12,5 % muito normą visų kitų Indijos bendrovių, kurios apie save nepranešė arba nebendradarbiavo atliekant tyrimą, produktams.
            
         
               (5)
            
            
               Įgyvendinimo reglamento (ES) Nr. 1106/2013 2 straipsnyje nustatyta, kad jeigu bet kuris naujas eksportuojantis Indijos gamintojas pateikia Komisijai pakankamai įrodymų, kad:
               
                           a)
                        
                        
                           laikotarpiu (2011 m. balandžio 1 d. – 2012 m. kovo 31 d.), kurio duomenimis remtasi nustatant priemones, (toliau – tiriamasis laikotarpis) jis neeksportavo į Sąjungą nagrinėjamojo produkto;
                        
                     
                           b)
                        
                        
                           jis nėra susijęs su eksportuotoju arba gamintoju, kuriam taikomos tuo reglamentu nustatytos antidempingo priemonės, ir
                        
                     
                           c)
                        
                        
                           pasibaigus tiriamajam laikotarpiui jis faktiškai eksportavo į Sąjungą nagrinėjamąjį produktą arba yra prisiėmęs neatšaukiamų sutartinių įsipareigojimų pasibaigus tiriamajam laikotarpiui eksportuoti į Sąjungą didelį produkto kiekį,
                        
                     tuomet to reglamento 1 straipsnio 2 dalį galima iš dalies pakeisti ir tokiam naujam eksportuojančiam gamintojui nustatyti muito normą, taikomą neatrinktoms bendradarbiaujančioms bendrovėms, t. y. 5 % svertinę vidutinę muito normą.
            
         B.   NAUJŲ EKSPORTUOJANČIŲ GAMINTOJŲ PRAŠYMAS
   
   
               (6)
            
            
               Indijos bendrovės Superon Schweisstechnik India Ltd. (toliau – pirmasis pareiškėjas) ir Anand ARC Ltd. (toliau – antrasis pareiškėjas) paprašė joms nustatyti neatrinktoms bendradarbiaujančioms bendrovėms taikomą muito normą (toliau – naujojo eksportuojančio gamintojo statusas (NEGS)).
            
         
               (7)
            
            
               Siekiant nustatyti, ar pareiškėjai tenkina kriterijus dėl NEGS suteikimo, kaip nustatyta Įgyvendinimo reglamento (ES) Nr. 1106/2013 2 straipsnyje, buvo atliktas tyrimas.
            
         
               (8)
            
            
               Pareiškėjams išsiųstas klausimynas, kuriuo jų prašoma pateikti įrodymų, kad jie tenkina visus Įgyvendinimo reglamento (ES) Nr. 1106/2013 2 straipsnyje nustatytus kriterijus.
            
         
               (9)
            
            
               Komisija gavo ir patikrino visą informaciją, kurią manė esant reikalingą nustatant, ar pareiškėjai tenkina tris kriterijus dėl NEGS suteikimo. Tikrinamieji vizitai surengti bendrovių
               
                           —
                        
                        
                           
                              Superon Schweisstechnik India Ltd., Gurgaonas, ir
                        
                     
                           —
                        
                        
                           
                              Anand ARC Ltd., Mumbajus, patalpose.
                        
                     
         
               (10)
            
            
               Pirmasis pareiškėjas pateikė pakankamai įrodymų, kad jis tenkina tris Įgyvendinimo reglamento (ES) Nr. 1106/2013 2 straipsnyje nustatytus kriterijus. Pirmasis pareiškėjas galėjo faktiškai įrodyti, kad:
               
                           i)
                        
                        
                           2011 m. balandžio 1 d. – 2012 m. kovo 31 d. jis neeksportavo į Sąjungą nagrinėjamojo produkto;
                        
                     
                           ii)
                        
                        
                           jis nėra susijęs nė su vienu Indijos eksportuotoju arba gamintoju, kuriam taikomos Įgyvendinimo reglamentu (ES) Nr. 1106/2013 nustatytos antidempingo priemonės, ir
                        
                     
                           iii)
                        
                        
                           jis faktiškai nuo 2012 m. spalio mėn. į Sąjungą eksportavo didelį nagrinėjamojo produkto kiekį (30 tonų),
                        
                     todėl pagal Įgyvendinimo reglamento (ES) Nr. 1106/2013 2 straipsnį jam gali būti nustatyta muito norma, taikoma neatrinktoms bendradarbiaujančioms bendrovėms (t. y. 5 %), ir jis turėtų būti įtrauktas į neatrinktų bendradarbiaujančių Indijos eksportuojančių gamintojų sąrašą.
            
         
               (11)
            
            
               Tačiau antrasis pareiškėjas netenkino pirmojo kriterijaus, nes nagrinėjamąjį produktą eksportavo į Sąjungą tiriamuoju laikotarpiu. Todėl jo prašymas suteikti NEGS buvo atmestas.
            
         
               (12)
            
            
               Komisija pranešė pareiškėjams ir Sąjungos pramonei apie šias išvadas ir paragino pateikti pastabų. Vienas eksportuojantis gamintojas paprašė sprendimą taikyti atgaline data. Tačiau pagal dabartinę procedūrą tokia galimybė nenumatyta, ir eksportuojantis gamintojas apie tai informuotas. Kitų pastabų negauta.
            
         
               (13)
            
            
               Pirmajam pareiškėjui reikia priskirti naują papildomą TARIC kodą (B997). Tik dėl techninių įtraukimo į TARIC priežasčių šiuo reglamentu reikėtų iš dalies pakeisti Tarybos įgyvendinimo reglamentą (ES) Nr. 861/2013 (3) pirmajam pareiškėjui priskiriant tą patį papildomą TARIC kodą (B997).
            
         
               (14)
            
            
               Komisijos įgyvendinimo reglamentas (ES) 2015/49 (4) priimtas be pagrindinio reglamento 15 straipsnio 1 dalimi įsteigto komiteto nuomonės. Kad būtų užtikrintas teisinis tikrumas ir apsaugoti teisėti lūkesčiai, Įgyvendinimo reglamentas (ES) 2015/49 turėtų būti panaikintas, o jo turinys iš naujo priimtas ir taikomas nuo Reglamento (ES) 2015/49 įsigaliojimo dienos.
            
         
               (15)
            
            
               Šis reglamentas atitinka pagrindinio reglamento 15 straipsnio 1 dalimi įsteigto komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamentas (ES) Nr. 1106/2013 iš dalies keičiamas taip:
   
               a)
            
            
               1 straipsnio 2 dalies lentelėje pateiktas papildomas TARIC kodas „B781“ pakeičiamas žodžiais „žr. priedą“;
            
         
               b)
            
            
               priedas pakeičiamas šio reglamento priedu.
            
         2 straipsnis
   Įgyvendinimo reglamento (ES) Nr. 861/2013 1 straipsnio 2 dalies lentelėje pateiktas įrašas „B999“ pakeičiamas šiuo įrašu: „B999 (Superon Schweisstechnik India Ltd., Gurgaonas, Harijana, Indija, papildomas TARIC kodas – B997)“.
   3 straipsnis
   Įgyvendinimo reglamentas (ES) 2015/49 nuo 2015 m. sausio 16 d. panaikinamas.
   4 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje. Jis turi teisinę galią nuo 2015 m. sausio 16 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 343, 2009 12 22, p. 51.
   
      (2)  OL L 298, 2013 11 8, p. 1.
   
      (3)  2013 m. rugsėjo 2 d. Tarybos įgyvendinimo reglamentas (ES) Nr. 861/2013, kuriuo tam tikroms importuojamoms Indijos kilmės nerūdijančio plieno vieloms nustatomas galutinis kompensacinis muitas ir galutinai surenkamas laikinasis muitas (OL L 240, 2013 9 7, p. 1).
   
      (4)  2015 m. sausio 14 d. Komisijos įgyvendinimo reglamentas (ES) 2015/49, kuriuo iš dalies keičiamas Tarybos įgyvendinimo reglamentas (ES) Nr. 1106/2013, kuriuo tam tikroms importuojamoms Indijos kilmės nerūdijančio plieno vieloms nustatomas galutinis kompensacinis muitas ir galutinai surenkamas laikinasis muitas, ir Tarybos įgyvendinimo reglamentas (ES) Nr. 861/2013, kuriuo nustatomas galutinis antidempingo muitas ir laikinojo muito, nustatyto tam tikroms importuojamoms Indijos kilmės nerūdijančio plieno vieloms, galutinis surinkimas (OL L 9, 2015 1 15, p. 17).
   
      PRIEDAS
      Neatrinkti bendradarbiaujantys Indijos eksportuojantys gamintojai:
      
                  Bendrovės pavadinimas
               
               
                  Miestas
               
               
                  Papildomas TARIC kodas
               
            
                  „Bekaert Mukand Wire Industries“
               
               
                  Lonand, Tal. Khandala, Satara District, Maharashtra
               
               
                  B781
               
            
                  „Bhansali Bright Bars Pvt. Ltd.“
               
               
                  Mumbai, Maharashtra
               
               
                  B781
               
            
                  „Bhansali Stainless Wire“
               
               
                  Mumbai, Maharashtra
               
               
                  B781
               
            
                  „Chandan Steel“
               
               
                  Mumbai, Maharashtra
               
               
                  B781
               
            
                  „Drawmet Wires“
               
               
                  „Bhiwadi, Rajasthan“
               
               
                  B781
               
            
                  „Jyoti Steel Industries Ltd.“
               
               
                  Mumbai, Maharashtra
               
               
                  B781
               
            
                  „Mukand Ltd.“
               
               
                  Thane
               
               
                  B781
               
            
                  „Panchmahal Steel Ltd.“
               
               
                  Dist. Panchmahals, Gujarat
               
               
                  B781
               
            
                  „Superon Schweisstechnik India Ltd“
               
               
                  Gurgaon, Haryana
               
               
                  B997